Szijjártó: a magyarok munkáját dicséri az exportteljesítmény - Napi.hu
A magyar emberek munkáját dicséri, hogy Magyarország alig tízmilliós országként 105 milliárd eurónyi exportot állított elő - reagált Szijjártó Péter külgazdasági és külügyminiszter a Központi Statisztikai Hivatal (KSH) hétfőn publikált külkereskedelmi adataira az M1-en.
Domokos Erika, 2019. március 4. hétfő, 18:08
Rabszolgatörvény: kegyetlen lépést tett a Mercedes beszállítója
Az import növekedése mögött az évről évre megdőlő beruházási rekord áll: nő a beruházó vállalatok száma, épülnek a gyárak, melyekbe a nemzetközi vállalatok behozzák az alapvetően exportra termelő gépeket - mondta Szijjártó Péter. Szerinte a magyar gazdaság exportteljesítménye rekordösszeget ért el tavaly; a 105 milliárd euró a Magyarországon működő vállalatok bevétele, amelyből újabb munkahelyeket tudnak létrehozni, növelni tudják munkavállalóik fizetését, továbbá olyan technológiai fejlesztéseket tudnak végrehajtani, amelyek növelik a hozzáadott értéket, ezzel segítik a magyar nemzetgazdaság dimenzióváltását.
A világban óriási küzdelem zajlik nemcsak a beruházásokért, hanem az exportlehetőségekért is. A kormány is mindent megtesz annak érdekében, hogy segítse a Magyarországon működő vállalatokat abban, hogy minél több külpiacon tudják értékesíteni áruikat, szolgáltatásaikat - mondta a miniszter az MTI szerint.
Szijjártó Péter kitért arra is, hogy Németország a magyar gazdaság első számú exportpiaca: tavaly a magyar export 27 százaléka oda irányult. Németország az Európai Unió legerősebb gazdasága, a magyar emberek munkájának színvonalát világosan mutatja az, hogy a legerősebb európai gazdaság számára ilyen mértékben tudunk beszállítani termékeket és szolgáltatásokat.
A közép-európai gazdasági együttműködés egyre erőteljesebb, és a közép-európai térség valamint Németország együttműködése jelentheti az európai gazdasági növekedés motorját a következő időszakban - véli Szijjártó, aki szerint a magyar beruházási környezet Európában az egyik legkedvezőbb, ezt támasztják alá Európa legalacsonyabb adókulcsai, a magyar emberek versenyképes tudása és az exportadatok is.